Jungtinei Karalystei išstojus iš Sąjungos, šios teisės, laisvės ir principai Sąjungoje yra visapusiškai taikomi toliau ir užtikrinama visapusiška jų apsauga. Be to, Susitarimu dėl išstojimo užtikrinama, kad kiekvienu atveju, kai daroma nuoroda į Sąjungos teisės nuostatas ar sąvokas, jos būtų aiškinamos ir taikomos vadovaujantis Sąjungoje taikytinais aiškinimo metodais ir bendraisiais principais, be kita ko, taip, kad aiškinimas neprieštarautų Pagrindinių teisių chartijai. Tai ypač aktualu Susitarimo daliai, susijusiai su piliečių teisėmis, kuri iš esmės grindžiama Sąjungos teise.

Pagal Europos Sąjungos sutarties 6 straipsnį Sąjunga pripažįsta Europos Sąjungos pagrindinių teisių chartijoje, kuri turi tokią pat teisinę galią kaip ir Sutartys, įtvirtintas teises, laisves ir principus. Be to, pagrindinės teisės, kurias garantuoja Europos žmogaus teisių ir pagrindinių laisvių apsaugos konvencija ir kurios kyla iš valstybėms narėms bendrų konstitucinių tradicijų, sudaro Sąjungos teisės bendruosius principus.

Ketvirtoje dalyje (Pereinamasis laikotarpis) nustatomas pereinamasis laikotarpis, kuriuo Jungtinei Karalystei bus taikomas visas ES acquis, išskyrus kai kurias išimtis. Pereinamuoju laikotarpiu Jungtinei Karalystei nebebus atstovaujama Sąjungos institucijose ir ji nedalyvaus Sąjungos sprendimų rengimo ir priėmimo procese. Be to, ketvirtoje dalyje nustatytos Jungtinei Karalystei taikytinos pereinamojo laikotarpio priemonės dėl tarptautinių susitarimų, kuriuos yra sudariusi Sąjunga, valstybės narės, veikdamos jos vardu, arba Sąjunga ir jos valstybės narės, veikdamos kartu. Pagal 129 straipsnį įsipareigojimai, kylantys iš tų susitarimų, Jungtinei Karalystei yra privalomi. 130 straipsnyje nustatytas konsultacijų mechanizmas Jungtinės Karalystės žvejybos galimybėms pereinamuoju laikotarpiu nustatyti. 131 straipsniu bus užtikrinama, kad Jungtinės Karalystės atžvilgiu visos Sąjungos institucijos išsaugotų visą kompetenciją, įskaitant Europos Sąjungos Teisingumo Teismo kompetenciją. 132 straipsnyje įtvirtinta galimybė priimti vienintelį sprendimą, kuriuo pereinamasis laikotarpis pratęsiamas ne ilgiau kaip 1 arba 2 metams.

Kadangi Susitarimu dėl išstojimo užtikrinama, kad tiek Sąjunga, tiek Jungtinė Karalystė vykdytų finansinius įsipareigojimus, kylančius iš viso Jungtinės Karalystės narystės Sąjungoje laikotarpio, vienintelį Susitarimo dėl išstojimo poveikį Sąjungos biudžetui daugiausia kelia Jungtinio komiteto, kurį sudaro Sąjungos ir Jungtinės Karalystės atstovai, sudarymas. Jungtinis komitetas, be kita ko, prižiūrės Susitarimo dėl išstojimo įgyvendinimą ir taikymą ir sudarys tam palankesnes sąlygas. Jungtinio komiteto posėdžiai bus šaukiami bent vieną kartą per metus bet kurios šalies prašymu. Be to, išlaidų galėtų atsirasti ir dėl arbitražo procedūros inicijavimo pagal Susitarimo nuostatas dėl ginčų sprendimo. Jei pereinamasis laikotarpis būtų pratęstas, už tą naują laikotarpį Jungtinė Karalystė sumokės įnašą į Sąjungos biudžetą ir jis bus laikomas bendrosiomis įplaukomis. Papildomi duomenys apie numatomą jo finansinį poveikį Sąjungos biudžetui pateikiami prie šio pasiūlymo pridedamoje finansinėje teisės akto pasiūlymo pažymoje.

Penktoje dalyje (Finansinės nuostatos) išdėstytos išsamios taisyklės dėl finansinių atsiskaitymų, įskaitant išsamias taisykles dėl finansinio atsiskaitymo elementų ir taisykles dėl finansinio atsiskaitymo sumos apskaičiavimo bei mokėjimo tvarkos. Taip pat nustatyta tolesnio Jungtinės Karalystės dalyvavimo dabartinės daugiametės finansinės programos (DFP) programose iki jų užbaigimo tvarka.

Šeštoje dalyje (Institucinės ir baigiamosios nuostatos) išdėstytos nuoseklaus Susitarimo aiškinimo ir taikymo taisyklės, reglamentuojamas Jungtinio komiteto įsteigimas ir nustatytas ginčų nagrinėjimo mechanizmas. Be to, šioje dalyje nustatyta šalių pareiga dėti visas pastangas iki pereinamojo laikotarpio pabaigos pasiekti susitarimą dėl jų būsimų santykių, taip pat nuostatos dėl Susitarimo įsigaliojimo.

Protokole dėl Airijos ir Šiaurės Airijos bei jo 10 priedų išdėstytos vadinamajam stabilumą užtikrinančiam sprendimui būtinos nuostatos, kad būtų galima išvengti realios sienos tarp Airijos ir Šiaurės Airijos. Šis protokolas bus taikomas, jei ir kol jis nebus visiškai ar iš dalies pakeistas kokiu nors vėlesniu susitarimu. Protokolu sukuriama bendra ES ir Jungtinės Karalystės muitų teritorija. Todėl tarp Sąjungos ir Jungtinės Karalystės nereikės taikyti tarifų, kvotų ar atlikti kilmės taisyklių patikrinimų. Juo taip pat numatomos priemonės, kuriomis užtikrinama, kad Sąjungai ir Jungtinei Karalystei būtų sudarytos vienodos sąlygos. Be to, protokolu užtikrinama, kad Sąjungos muitinės kodeksas, kuriame, inter alia, išdėstytos nuostatos dėl prekių išleidimo į laisvą apyvartą ES teritorijoje, būtų toliau taikomas Šiaurės Airijai. Tokiu būdu bus užtikrinta, kad Šiaurės Airijos įmonės, pateikdamos prekes ES bendrajai rinkai, nesusidurtų su apribojimais. Protokolu taip pat numatoma, kad Jungtinė Karalystė, kiek tai susiję su Šiaurės Airija, toliau užtikrins suderinamumą su tam tikromis taisyklėmis, kurios yra susijusios su ES bendrąja rinka ir yra būtinos siekiant užtikrinti, kad būtų išvengta realios sienos: teisės aktais dėl prekių, sanitarijos ir fitosanitarijos taisyklėmis, taisyklėmis dėl žemės ūkio produktų, PVM ir akcizų, taip pat valstybės pagalbos taisyklėmis. Be to, jame įtvirtintos nuostatos, kuriomis Airijos saloje išsaugoma bendra elektros energijos rinka. Pagal šį protokolą Airijos ir Jungtinės Karalystės bendra kelionių erdvė ir su ja susijusios teisės ir privilegijos bus ir toliau taikomos pagal Sąjungos teisę, visų pirma kiek tai susiję su laisvu ES piliečių judėjimu. Be to, protokole nustatyta, kad bus tęsiamas Šiaurės ir Pietų bendradarbiavimas, įskaitant bendradarbiavimą aplinkos, sveikatos, žemės ūkio, transporto, švietimo ir turizmo, taip pat energetikos, telekomunikacijų, transliavimo, vidaus vandenų žvejybos, teisingumo ir saugumo, aukštojo mokslo ir sporto srityse.

Į Susitarimą dėl išstojimo taip pat įtrauktas Protokolas dėl Jungtinės Karalystės suverenių bazių teritorijų Kipre (Protokolas dėl suverenių bazių teritorijų). Kadangi Sąjungos ir suverenių bazių teritorijų Kipre tarpusavio santykiai turi būti nustatyti atsižvelgiant į Kipro Respublikos narystę Sąjungoje, Protokolu dėl suverenių bazių teritorijų turėtų būti nustatomi tinkami mechanizmai, kuriuos taikant po Jungtinės Karalystės išstojimo iš Sąjungos būtų įgyvendinti Akto dėl Kipro Respublikos stojimo į Sąjungą protokole Nr. 3 nustatyto režimo tikslai. Kaip nustatyta 2018 m. birželio 19 d. bendrame pareiškime, tiek Sąjunga, tiek Jungtinė Karalystė įsipareigojo nustatyti tinkamas priemones dėl suverenių bazių teritorijų, „visų pirma kad apsaugotų Kipro piliečių, kurie gyvena ir dirba suvereniose bazių teritorijose, interesus po Jungtinės Karalystės išstojimo iš Sąjungos, visapusiškai paisydamos teisių ir pareigų pagal Sukūrimo sutartį“. Sąjunga ir Jungtinė Karalystė susitarė dėl protokolo, kuris sudarys sąlygas įsigalioti toms priemonėms ir kuris pridedamas prie Susitarimo dėl išstojimo, nuostatų. Protokolo tikslas – užtikrinti, kad Akto dėl Kipro Respublikos stojimo į Sąjungą protokole Nr. 3 nurodytose srityse suvereniose bazių teritorijose būtų toliau taikoma Sąjungos teisė, visų pirma kad apie 11 000 Kipro civilių, gyvenančių ir dirbančių suvereniose bazių teritorijose, galėtų toliau netrukdomi naudotis savo teisėmis ar jų neprarastų. Tai taikoma įvairioms politikos sritims, pavyzdžiui, apmokestinimui, prekėms, žemės ūkiui, žuvininkystei ir veterinarijos bei fitosanitarijos taisyklėms. Protokolu nustatoma, kad už Sąjungos teisės įgyvendinimą ir vykdymo užtikrinimą, kiek tai susiję su dauguma sričių, kurioms taikomas protokolas, išskyrus saugumą ir karinius reikalus, atsako Kipro Respublika.

Galiausiai, į Susitarimą dėl išstojimo įtrauktas Protokolas dėl Gibraltaro, kuris reglamentuoja konkrečius su Gibraltaru susijusius klausimus, kurie kyla dėl Jungtinės Karalystės išstojimo iš Sąjungos. 2017 m. balandžio 29 d. Europos Vadovų Tarybos gairėse nustatyta, kad „joks Sąjungos ir Jungtinės Karalystės susitarimas nebegalės būti taikomas Gibraltaro teritorijai be Ispanijos Karalystės ir Jungtinės Karalystės susitarimo“. Tai pakartota 2018 m. sausio 29 d. Tarybos papildomuose derybiniuose nurodymuose ir 2018 m. kovo 14 d. Europos Vadovų Tarybos gairėse. Kartu su pareiškimais, kurie pridėti prie 2018 m. lapkričio 25 d. Europos Vadovų Tarybos susitikimo protokolo, įtrauktas toks Europos Vadovų Tarybos ir Komisijos pareiškimas: „Po to, kai Jungtinė Karalystė išstos iš Sąjungos, Gibraltaras nebus įtrauktas į susitarimų, sudarytinų tarp Sąjungos ir Jungtinės Karalystės, teritorinę taikymo sritį. Vis dėlto tai neužkerta kelio galimybei turėti atskirus Sąjungos ir Jungtinės Karalystės susitarimus Gibraltaro atžvilgiu. Nedarant poveikio Sąjungos kompetencijoms ir visapusiškai laikantis jos valstybių narių teritorinio vientisumo principo, kaip garantuojama Europos Sąjungos sutarties 4 straipsnio 2 dalyje, tiems atskiriems susitarimams reikės išankstinio Ispanijos Karalystės sutikimo.“ Be to, tuo pačiu metu Europos Vadovų Taryba ir Komisija priėmė aiškinamąjį pareiškimą dėl Susitarimo dėl išstojimo 184 straipsnio ir būsimų susitarimų teritorinės taikymo srities.

Ispanijos ir Jungtinės Karalystės dvišalės derybos jau baigtos. Protokolas, kuriame daroma nuoroda į tuos dvišalius susitarimus, pridėtos prie Susitarimo dėl išstojimo. Protokolas kartu su Ispanijos ir Jungtinės Karalystės dvišaliais susitarimo memorandumais dėl Gibraltaro sudaro vieną dokumentų rinkinį. Tai susiję su dvišaliu bendradarbiavimu piliečių teisių, tabako ir kitų gaminių, aplinkos apsaugos, policijos ir muitinės veiklos srityse, taip pat su dvišaliu susitarimu dėl apmokestinimo ir finansinių interesų apsaugos. Piliečių teisių srityje protokolu nustatomas kompetentingų institucijų administracinio bendradarbiavimo įgyvendinant Susitarimą dėl išstojimo, kiek tai susiję su Gibraltaro teritorijoje gyvenančiais asmenimis, visų pirma pasienio darbuotojais, pagrindas. Oro transporto teisės srityje protokolu nustatoma galimybė, Ispanijai ir Jungtinei Karalystei sudarius susitarimą dėl Gibraltaro oro uosto naudojimo, nustatyti, kad pereinamuoju laikotarpiu Gibraltarui yra taikytini Sąjungos teisės aktai, kurie anksčiau ten nebuvo taikytini. Mokesčių ir finansinių interesų apsaugos srityje protokolu nustatomas kompetentingų institucijų administracinio bendradarbiavimo siekiant užtikrinti visišką skaidrumą mokesčių ir kovos su sukčiavimu, kontrabanda ir pinigų plovimu srityse pagrindas. Jungtinė Karalystė taip pat įsipareigoja užtikrinti, kad Gibraltare būtų laikomasi šių sričių tarptautinių standartų. Kiek tai susiję su tabaku, Jungtinė Karalystė įsipareigoja Gibraltaro atžvilgiu ratifikuoti tam tikras konvencijas ir iki 2020 m. birželio 30 d. įdiegti cigarečių atsekamumo ir saugumo priemonių sistemą. Kiek tai susiję su alkoholiu ir benzinu, Jungtinė Karalystė įsipareigoja užtikrinti, kad Gibraltare galiotų mokesčių sistema, kuria siekiama užkirsti kelią sukčiavimui. Aplinkos apsaugos, žuvininkystės ir bendradarbiavimo policijos ir muitinės veiklos srityse protokolu nustatomas kompetentingų institucijų administracinio bendradarbiavimo pagrindas. Taip pat įsteigiamas specializuotas komitetas šio protokolo taikymui prižiūrėti.

Prie Susitarimo taip pat pridedami šie priedai:

·I priedas dėl socialinės apsaugos koordinavimo;

·II priedas dėl 41 straipsnio 4 dalyje nurodytų Sąjungos teisės nuostatų;

·III priedas dėl situacijų ar muitinės procedūrų, nurodytų 49 straipsnio 1 dalyje, terminų;

·IV priedas dėl tinklų, informacinių sistemų ir duomenų bazių, nurodytų 50, 53, 99 ir 100 straipsniuose, sąrašo;

·V priedas dėl Euratomo;

·VI priedas dėl 98 straipsnyje nurodytų administracinio bendradarbiavimo procedūrų sąrašo;

·VII priedas dėl 128 straipsnio 6 dalyje nurodytų aktų ir (arba) nuostatų sąrašo;

·VIII priedas dėl Jungtinio komiteto ir specializuotų komitetų darbo tvarkos taisyklių;

·IX priedas dėl ginčų sprendimą reglamentuojančių darbo tvarkos taisyklių.

Susitarimas įsigalioja 2019 m. kovo 30 d.

2018/0426 (NLE)

Pasiūlymas